
The evolving role of international organizations (UN, OSCE, EU) since the Cold War has been highlighted by their involvement, among other activities, in conflict prevention and, in case of conflict escalation, in negotiations among warring parties in accordance with international laws and regulations. The salient features of the military operations conducted under the mandate of these institutions are: their consistency with the UN Charter, unambiguos mandates, clear Rules of Engagement (ROE), uninterrupted cooperation among participating forces and their ceasure once conflicting parties have reinstated the rule of law and compliance with democratic principles and human rights and freedoms.

Sporirea permanentă a rolului organismelor internaţionale (ONU, OSCE, UE), în perioada postbelică şi în mod deosebit în ultimele decenii ale secolului trecut şi în prima decadă a celui actual, este evidenţiată, printre alte importante acţiuni, şi prin implicarea lor în prevenirea conflictelor iar în situaţia în care acestea au degenerat în confruntări violente, prin intervenţia, potrivit dreptului internaţional, pentru revenirea părţilor la normalitate, favorizând complexele negocieri, care conduc la eliminarea cauzelor care au generat tensionarea relaţiilor dintre ele. Modalitatea cea mai des uzitată în acest sens, a fost constituită de organizarea şi desfăşurarea, sub egida lor, a operaţiilor militare multinaţionale, al căror conţinut s-a diversificat permanent pentru că şi natura conflictelor din ultimii ani s-a modificat radical prin însuşi caracterul asimetric al confruntărilor şi folosirea tehnologiilor specifice revoluţiei în problemele militare şi prin evoluţiile mediului de securitate zonal, regional şi global.
O caracteristică fundamentală a ultimilor conflicte, indiferent de actorii implicaţi nemijlocit, a fost tendinţa lor de globalizare, aspect asupra căruia nu mă voi opri în prezenta comunicare pentru că l-am argumentat-o într-un studiu anterior, ci voi insist pe faptul, că de regulă, înapoia celor de la “contact”, se află entităţi statale şi uneori nonstatale, ale căror interese sunt de cele mai multe ori de anvergură planetară.
Evoluţiile din ultimii zeci de ani, au demonstrat că intervenţia organismelor internaţionale menţionate, are loc în principal în perioada post-conflict, asupra căreia voi face succinct câteva consideraţii.
Principala idee care reiese în momentul analizării perioadei post-conflict este că aceasta nu trebuie scoasă din context. Avem în vedere faptul că întreaga desfăşurare a unui conflict trebuie privită ca un proces complex, compus din cel puţin trei componente principale: perioada pre-conflict, conflictul propriu-zis şi perioada post-conflict, aflate într-o strânsă interdependenţă.
În aceste circumstanţe, rezultă că pentru a putea rezolva legal şi durabil un conflict, se impune îndreptarea atenţiei spre toate aceste perioade. În acest sens, se impune ca perioada pre-conflict să fie dedicată, în principal, atingerii parametrilor legali care să asigure, din punct de vedere juridic, conformarea cu regulile internaţionale în materie, în special cu dispoziţiile Cartei Naţiunilor Unite. În acord cu cele prezentate, în condiţiile în care prevederile internaţionale nu sunt respectate, nu se mai poate vorbi despre legalitatea derulării conflictului propriu-zis şi, cu atât mai puţin a perioadei post-conflict. Mai mult, ilegalitatea unui conflict va fi sancţionată şi respinsă de toţi actorii internaţionali ceea ce face imposibilă soluţionare durabilă a unui conflict.
Din investigarea ultimelor conflicte militare, rezultă ca principală caracteristică a acestora, reducerea ca durată a conflictului propriu-zis şi prelungirea excesivă a perioadei post-conflict, din motive diverse, pe primul plan situându-se, în opinia noastră, neconsumarea resurselor (materiale, umane, financiare, etc.), în timpul scurt al confruntării nemijlocite. Această realitate, a condus la intervenţia comunităţii internaţionale, prin operaţii multinaţionale organizate de NATO, sau coaliţii constituite ad-hoc, în perioada post-conflict, cu scopul realizării dezangajării militare şi a instituirii unei noi normalităţi, în limitele căreia instituţiile statului să devină funcţionale. Desfăşurate sub egida organismelor internaţionale (ONU, OSCE, UE), operaţiile multinaţionale au ca esenţială particularitate, multiplele lor implicaţii asupra soluţionării legale şi durabile a diferendelor interne şi internaţionale.
Preocuparea primordială a celor care organizează şi desfăşoară operaţiile militare multinaţionale, este, în opinia mea, asigurarea deplinei lor legalităţi, în afara căreia eforturile comunităţii internaţionale devin irelevante şi mai ales, lipsite de credibilitate. Documentul cel mai important de la care trebuie pornit este Carta Naţiunilor Unite[2], care reglementează, cu mare acurateţe reacţia comunităţii internaţionale, în cazul în care pacea şi securitatea sunt puse în pericol. Astfel în cap. 7 „Acţiunea în caz de ameninţări împotriva păcii, de încălcări ale păcii şi de acte de agresiune” la articolele 39 – 43, se arată:
Art. 39
Consiliul de Securitate va constata existenţa unei ameninţări împotriva păcii, a unei încălcări a păcii sau a unui act de agresiune şi va face recomandări ori va hotărî ce măsuri vor fi luate, în conformitate cu Articolele 41 si 42, pentru menţinerea sau restabilirea păcii şi securităţii internaţionale.
Art. 40
Pentru a preîntâmpina o agravare a situaţiei, Consiliul de Securitate poate ca, înainte de a face recomandări sau a hotărî asupra măsurilor care trebuie luate în conformitate cu Articolul 39, să invite părţile interesate să se conformeze măsurilor provizorii pe care le consideră necesare sau de dorit. Asemenea măsuri provizorii nu vor prejudicia întru nimic drepturile, pretenţiile sau poziţia părţilor interesate. Consiliul de Securitate va ţine seama in modul cuvenit de neexecutarea acestor măsuri provizorii.
Art. 41
Consiliul de Securitate poate hotărî ce măsuri, care nu implică folosirea forţei armate, trebuie luate spre a se da urmare hotărârilor sale şi poate cere Membrilor Naţiunilor Unite să aplice aceste măsuri. Ele pot să cuprindă întreruperea totală sau parţială a relaţiilor economice şi a comunicaţiilor feroviare, maritime, aeriene, poştale, telegrafice, prin radio şi a altor mijloace de comunicaţie, precum şi ruperea relaţiilor diplomatice.
Art. 42
În cazul în care Consiliul de Securitate va socoti că măsurile prevăzute în Articolul 41 nu ar fi adecvate ori că s-au dovedit a nu fi adecvate, el poate întreprinde, cu forţe aeriene, navale sau terestre, orice acţiune pe care o consideră necesară pentru menţinerea sau restabilirea păcii şi securităţii internaţionale. Această acţiune poate cuprinde demonstraţii, măsuri de blocadă şi alte operaţiuni executate de forţe aeriene, maritime sau terestre ale Membrilor Naţiunilor Unite.
Art. 43
1. Toţi Membrii Naţiunilor Unite spre a contribui la menţinerea păcii şi securităţii internaţionale, se obligă să pună la dispoziţia Consiliului de Securitate, la cererea sa şi în conformitate cu un acord sau acorduri speciale, forţele armate, asistenţa şi înlesnirile, inclusiv dreptul de trecere, necesare pentru menţinerea păcii şi securităţii internaţionale.
2. Acordul sau acordurile menţionate mai sus vor stabili efectivele şi natura acestor forţe, gradul lor de pregătire şi amplasarea lor generală precum şi natura înlesnirilor şi asistenţei care urmează să fie acordate.
3. Acordul sau acordurile vor fi negociate cât mai curând posibil, la iniţiativa Consiliului de Securitate. Ele se vor încheia între Consiliul de Securitate şi Membri ai Organizaţiei, sau între Consiliul de Securitate şi grupuri de Membri ai Organizaţiei şi vor fi supuse ratificării statelor semnatare, în conformitate cu procedura lor constituţională.”
Insist pe art. 43, al.1 unde îşi au sursa legalităţii misiunile militare multinaţionale, la care participă ţări membre NATO, sau în componenţa unor coaliţii, având în acest sens obligativitatea degajată din articolul menţionat. Aceste măsuri sunt luate după ce eforturile ONU nu au avut ca rezultat stoparea conflictului, conform cap. 6 „Rezolvarea paşnică a diferendelor”[3], unde art. 33, precizează:
1. Părţile la orice diferend a cărui prelungire ar putea pune în primejdie menţinerea păcii şi securităţii internaţionale trebuie să caute să-l rezolve, înainte de toate, prin tratative, anchetă, mediaţie, conciliere, arbitraj, pe cale judiciară, recurgere la organizaţii sau acorduri regionale sau prin alte mijloace paşnice, la alegerea lor.
2. Consiliul de Securitate, când socoteşte necesar, invită părţile să-şi rezolve diferendul prin asemenea mijloace. Detalii sunt în articolele 34 – 38, redate în Anexa 1.”
În acord cu prevederile Cartei, începând cu anul 1945, Organizaţia Naţiunilor Unite (ONU) şi-a adus o contribuţie deosebită la menţinerea securităţii şi stabilităţii internaţionale. Consiliul de Securitate al ONU are în continuare o responsabilitate globală primordială, recunoscută şi invocată de alte organizaţii, în asigurarea păcii şi securităţii internaţionale, deţinând şi în viitor un rol important în edificarea securităţii şi stabilităţii mondiale.
Tot în spiritul Cartei, acţionează şi celelalte organisme internaţionale, la care ne referim în prezenta comunicare, astfel[4]:
Organizaţia pentru Securitate şi Cooperare în Europa (OSCE), reprezintă cea mai cuprinzătoare instituţie regională de securitate din Europa, care include totodată Canada şi S.U.A.. Organizaţia pentru Securitate şi Cooperare în Europa (OSCE) joacă un rol esenţial în promovarea păcii şi stabilităţii ре continent, în special prin întărirea instituţiilor democratice, a standardelor electorale şi drepturilor omului, prin dialog, cooperare şi în promovarea valorilor democratice în întreaga emisferă nordică a planetei. OSCE se manifestă îndeosebi în domeniile diplomaţiei, prevenirii conflictelor, managementului crizelor şi reabilitării postconflict.
Uniunea Europeană, deşi nu este о organizaţie efectivă de securitate, a adoptat decizii importante şi a dat un nou impuls eforturilor sale de întărire a securităţii şi dimensiunii de apărare prin intermediul Politicii Externe şi de Securitate Comună (PESC) şi a Politici Europene de Securitate şi Apărare (PESA). Dezvoltarea unei Politici Externe şi de Securitate Comune, începând cu intrarea în vigoare a Tratatului de la Maastricht în 1993, include şi definirea progresivă a unei politici comune de apărare. Prin stipulările din Tratatul de la Amsterdam (1997), Politica de Securitate Comună şi de Apărare urmează să devină compatibilă cu mecanismele de asigurare a securităţii în cadrul NATO. În ultimii ani, odată cu adoptarea Tratatului de la Lisabona, Uniunea Europeană este tot mai mult preocupată de finalizarea propriilor reforme instituţionale interne, precum şi de construcţia unei politici externe, de securitate şi apărare proprii pe continentul european.
Alianţa Nord-Atlantică (NATO), în calitate de organizaţie internaţională de colaborare defensivă, din 1949 şi până în prezent, într-un context internaţional adesea schimbător, deţine un rol esenţial în întărirea securităţii euro-atlantice. După încheierea „războiului rece” rolul politic al Alianţei Nord-Atlantice este în creştere, îndeosebi după adoptarea la summitul de la Washington, din 1999, a unui nou Concept Strategic al Alianţei. Pe baza unei forţe de negociere sporită substanţial în ultimele decenii, NATO a lansat şi a dezvoltat parteneriatul politicomilitar, cooperarea şi dialogul consolidat cu alte state partenere; a manifestat interes şi receptivitate continuă, reafirmate în cadrul Summit-ului de la Bucureşti, pentru primirea de noi membri. Astfel, în Declaraţia finală, se arată: “Astăzi am decis să invităm Albania şi Croaţia să înceapă discuţiile de aderare pentru a se alătura Alianţei. Felicităm aceste ţări pentru istorica lor realizare, obţinută prin ani de muncă asiduă şi prin angajamentul demonstrat faţă de securitatea noastră comună şi valorile NATO. Aderarea acestor noi membri va întări securitatea tuturor din spaţiul euro-atlantic şi ne va aduce mai aproape de ţelul nostru comun al unei Europe întregite, libere şi paşnice.”[5]
De asemenea, colaborarea cu alte organizaţii internaţionale; angajamentul pentru prevenirea conflictelor şi managementul crizelor, inclusiv prin operaţiuni de sprijinire a păcii – toate acestea reflectă hotărârea Alianţei Nord-Atlantice de a modela mediul internaţional de securitate şi de a întări pacea şi stabilitatea în regiunea euro-atlantică şi în afara acesteia (out of area).
Extrem de importantă este cooperarea dintre organismele internaţionale, precum şi dintre acestea şi NATO. Argumentez afirmaţia mea prin opinia unuia dintre cei mai importanţi lideri ai zilelor noastre: „Este logic ca UE si NATO să coopereze politic şi militar” a spus, într-un interviu pentru site-ul PE, publicat pe 20 Noiembrie 2009, Anders Fogh Rasmussen, Secretarul General al NATO[6]. La întrebarea: “În contextul dezvoltării unei politici pentru securitate şi apărare la nivel european, cum vedeţi cooperarea viitoare între UE şi NATO?” acelaşi înalt demnitar precizează: “Aş vrea în primul rând să subliniez faptul că am o atitudine foarte pozitivă faţă de dezvoltarea unui pilon mai puternic al apărării şi securităţii în Uniunea Europeană. Cred că acesta este felul in care trebuie să înaintăm. Îmi doresc mult să văd o Uniune Europeană capabilă de a desfăşura operaţiuni de gestionare a crizelor şi menţinere a păcii în cooperare cu NATO. Consider că dezvoltarea unei politici europene de securitate şi apărare nu creează o competiţie cu NATO, ci este complementară activităţii NATO. Cred că o cooperare consolidată este logică atât din punct de vedere politic, cât şi din punct de vedere militar. Din punct de vedere politic, deoarece majoritatea statelor sunt membre ale celor doua organizaţii. Dacă separăm cum trebuie activitatea, am putea aduce valori noi.”
Ca o concluzie a comunicării mele menţionez ca principale particularităţi (caracteristici), ale operaţilor militare desfăşurate sub egida unor organisme internaţionale (ONU, OSCE, UE), următoarele: sunt perfect reglementate de Carta Naţiunilor Unite, au un mandate lipsit de ambiguităţi, se desfăşoară potrivit unor neinterpetabile reguli de angajare (ROE – Rules of engagement), menţin o permanentă cooperare între toate forţele participante şi îşi încetează misiunea atunci când părţile şi-au restabilit capacitatea instituţională de a funcţiona într-o lume a democraţiei şi libertăţii în care respectarea drepturilor omului să fie cea mai de preţ valoare.

Anexa nr. 1
CARTA NAŢIUNILOR UNITE (Extras)
ART. 34
Consiliul de Securitate poate ancheta orice diferend sau orice situaţie care ar putea duce la fricţiuni internaţionale sau ar putea da naştere unui diferend, în scopul de a stabili dacă prelungirea diferendului sau situaţiei ar putea pune în primejdie menţinerea păcii şi securităţii internaţionale.
ART. 35
1. Orice Membru al Naţiunilor Unite poate atrage atenţia Consiliului de Securitate sau Adunării Generale asupra oricărui diferend sau situaţii de natura celor menţionate în Articolul 34.
2. Un Stat care nu este Membru al Naţiunilor Unite poate atrage atenţia Consiliului de Securitate sau Adunării Generale asupra oricărui diferend la care este parte dacă acceptă în prealabil, în privinţa acelui diferend, obligaţiile de rezolvare paşnică prevăzute în prezenta Cartă.
3. Acţiunile întreprinse de Adunarea Generală în chestiunile asupra cărora i se atrage atenţia în temeiul Articolului de faţă vor fi supuse dispoziţiilor Articolelor 11 si 12.
ART. 36
1. Consiliul de Securitate poate, în orice stadiu al unui diferend de natură celor menţionate in Articolul 33 ori al unei situaţii similare, să recomande procedurile sau metodele de aplanare corespunzătoare.
2. Consiliul de Securitate va lua în considerare orice proceduri de rezolvare a diferendului deja adoptate de părţi.
3. Făcând recomandări în temeiul prezentului Articol, Consiliul de Securitate va ţine seama si de faptul că, în regulă generală, diferendele de ordin juridic trebuie să fie supuse de părţi Curţii Internaţionale de Justiţie, în conformitate cu dispoziţiile Statutului Curţii.
ART. 37
1. În cazul în care părţile la un diferend de natura celor menţionate în Articolul 33 nu reuşesc să-l rezolve prin mijloacele indicate în acel Articol, ele îl vor supune Consiliului de Securitate.
2. În cazul în care Consiliul de Securitate socoteşte că prelungirea diferendului ar putea, în fapt, să pună în primejdie menţinerea păcii si securităţii internationale, el va hotărî dacă trebuie să acţioneze în temeiul Articolului 36 sau să recomande condiţiile de rezolvare pe care le va considera potrivite.
ART. 38
Fără a se aduce atingere dispoziţiilor Articolelor 33-37, Consiliul de Securitate poate, dacă toate părţile la un diferend cer aceasta, să facă recomandări părţilor în scopul rezolvării paşnice a diferendului.

